На основу члана 16. Закона о концесијама („Службени гласник Републике Српске“, број 59/13) и Одлуке Владе Републике Српске, број: 04/1-012-2-596/15 од 19.03.2015. године, о покретању поступка додјеле концесије за изградњу одморишта Лужани са пратећим садржајем и бензинским станицама на аутопуту Градишка – Бања Лука („Службени гласник Републике Српске“, број 25/15), Министарство саобраћаја и веза Републике Српске, р а с п и с у ј е

**ЈАВНИ ПОЗИВ**

**за подношење понуда за додјелу концесије за изградњу, коришћење и одржавање одморишта Лужани са пратећим садржајем и бензинским станицама на аутопуту Градишка – Бања Лука**

1. **Предмет концесије и локација**

Предмет концесије је изградња, коришћење и одржавање обостраног одморишта Лужани са пратећим садржајем и бензинским станицама на аутопуту Градишка – Бања Лука. Локација на којој ће се вршити изградња, коришћење и одржавање наведеног одморишта је на стационажи од km 16+700 до km 17+300, у мјесту Лужани.

1. **Кратак опис пројекта**

На изграђеном аутопуту Градишка – Бања Лука предвиђена је изградња пратећих услужних објектата на локацији обостраног одморишта Лужани, које се налази на стационажи km 16+700 до km 17+300. Обострано одмориште Лужани смјештено je између двије петље, прве која повезује аутопут са магистралним путем М-14.1, а друге која повезује аутопут са регионалним путем Р-477.

Циљ пројекта је да се обезбиједе пратећи услужни објекти у којима ће се пружати услуге возачима и путницима (бензинске станице, трговине, ресторани, санитарне просторије, паркинг и сл.). На тај начин им се омогућује безбједна и удобна вожња и задовољавање њихових потреба за горивом, одмором, јелом, пићем, те пружа могућност коришћења доступних информација, задовољавања специфичних потреба лица са инвалидитетом и дјеце итд.

Пратећи услужни објекти на предметној локацији изградиће се са обе стране аутопута.

1. **Студија оправданости додјеле концесије**

Понуђач је дужан да уз понуду достави Студију оправданости додјеле кoнцесије са елементима прописаним Документом о политици додјеле концесије, израђену од стране привредног друштва или другог правног лица које испуњава услове за израду пројектне односно техничке документације из области која је предмет концесије.

1. **Рок трајања концесије**

Концесија се додјељује на период од 20 година, рачунајући од дана закључења Уговора о концесији.

1. **Концесиона накнада**

Минимална концесиона накнада утврђена је на основу Правилника о критеријумима за одређивање висине концесионе накнаде и висинe гаранције за изградњу, коришћење и одржавање јавних путева и путних објеката, те пратећих услужних објеката на путном земљишту

(„Службени гласник Републике Срспксе“, број: 54/15) и састоји се од:

* накнаде за уступљено право коришћења, која се плаћа једнократно при закључивању Уговора о концесији, и
* концесионе накнаде за коришћење предмета концесије.

1. **Начин рјешавања имовинско - правних односа**

Имовинско-правни односи на земљишту предвиђеном за изградњу, коришћење и одржавање обостраног одморишта Лужани са пратећим садржајем и бензинским станицама на аутопуту Градишка – Бања Лука су рјешени у оквиру изградње аутопута Градишка – Бања Лука.

1. **Гаранција на име обезбијеђења понуде – депозит**

Обавезан услов за учешће у поступку додјеле концесије је достава гаранције на име обезбјеђења понуде у износу од 5 % од вриједности укупне инвестиције и обезбјеђује се у виду новчаног депозита, са роком важења до правоснажности рјешења о избору најповољнијег понуђача и додјели концесије за изградњу, коришћење и одржавање обостраног одморишта Лужани са пратећим садржајем и бензинским станицама на аутопуту Градишка – Бања Лука.

Депозит се уплаћује на Јединствени рачун трезора број: 562-099-00001302-80, сврха уплате: уплата депозита за обезбјеђење понуде (уплата се односи на Министарство саобраћаја и веза Републике Српске – депозит по јавном пoзиву, организациони код 16480001).

Напомена: буџетска организација и врста прихода се не попуњавају.

1. **Услови, рок и начин враћања депозита**

Понуђачу који буде изабран за концесионара депозит се урачунава у једнократну концесиону накнаду.

Депозит се враћа понуђачу који не буде изабран у року од 30 дана од дана правоснажности рјешења о избору најповољнијег понуђача и додјели концесије за изградњу, коришћење и одржавање обостраног одморишта Лужани са пратећим садржајем и бензинским станицама на аутопуту Градишка – Бања Лука или понуђачу чија понуда је неблаговремено достављена, у року од 15 дана од дана када Комисија за концесије Републике Српске констатује ту чињеницу.

Депозит неће бити враћен изабраном понуђачу ако:

* не испоштује неки од услова који је потребно испунити прије потписивања уговора о концесији, и
* одустане од закључивања уговора о концесији.

1. **Право учешћа на Јавном позиву**

Право учешћа на Јавном позиву имају домаћа и страна правна или физичка лица или конзорцијум односно два или више уговором повезаних правних лица која испуњавају услове из Документације за јавно надметање.

1. **Докази за учешће на Јавном позиву**
   1. **Подобност за учешће на Jавном позиву за додјелу концесије у смислу члана 19. Закона о концесијама, понуђач доказује достављањем сљедећих доказа:**

**а) за правна лица:**

* + 1. извод из регистра пословних субјеката или другог одговарајућег регистра,
    2. доказ надлежног органа земље сједишта понуђача којим се доказује да над понуђачем није покренут поступак стечаја или поступак ликвидације,
    3. изјаву понуђача потписану и овјерену код надлежног органа земље сједишта понуђача којом доказује да са њим или са његовим повезаним лицем није раскинут уговор о концесији кривицом концесионара,
    4. за домаћа правна лица увјерење Основног суда сједишта понуђача којим се доказује да понуђач није правоснажном пресудом осуђиван за кривично дјело извршено у вршењу регистроване дјелатности,
    5. за страна правна лица доказ надлежног органа земље сједишта понуђача којим се доказује да понуђач није правоснажном пресудом осуђиван за кривично дјело извршено у вршењу регистроване дјелатности,
    6. увјерење надлежног пореског органа или другог надлежног органа земље сједишта понуђача којим доказује да је испунио обавезе по основу пореза (директни и индиректни) и доприноса (пензијско и здравствено осигурање), у складу са важећим прописима, и
    7. изјаву понуђача потписану и овјерену код надлежног органа земље сједишта понуђача којом доказује да није уступио уговор о концесији трећем лицу или финансијској организацији.

**б) за физичка лица:**

1. увјерење о пребивалишту или овјерену копију путне исправе за страно лице, и
2. увјерење да се против понуђача не води кривични поступак издато од надлежног суда или други еквивалентан документ земље сједишта понуђача којим се доказује да се против понуђача не води кривични поступак.
   1. **Економско-финансијску подобност и искуство у обављању концесионе дјелатности понуђач доказује достављањем сљедећих доказа:**

**а) за правна лица:**

1. доказ пословне банке о солвентности понуђача, којим се доказује да, у посљедњих 12 мјесеци, рачунајући од дана објављивања јавног позива, рачун понуђача није био блокиран,
2. финансијски извјештај понуђача састављен у складу са законом и међународним рачуноводственим стандардима, којима се доказује позитивно пословање понуђача у задњих пет година,
3. доказ да понуђач има властита финансијска средства у висини вриједности потребне за реализацију предмета концесије и то финансијска средства у висини вриједности инвестиције која је одређена у Студији оправданости (у складу са чланом 13. Закона о концесијама) коју доставља понуђач, и
4. доказ да понуђач има искуства у реализацији истих или сличних концесионих пројеката у виду потврда од стране концедента.

**б) Физичка лица** своју економско-финансијску подобност доказују на начин предвиђен у тачки 10.2. а) подтачка 3) овог јавног позива.

* 1. **Остали докази:**

1. уговор о конзорцијуму ако понуђачи подносе заједничку понуду,
2. доказ о уплати новчаног депозита на име обезбјеђења понуде,
3. доказ о уплати средстава за преузимање Документације за јавно надметање,
4. изјава о прихватању Документације за јавно надметање,
5. изјава понуђача да преузима обавезу оснивања привредног друштва за обављање концесионе дјелатности, ако понуђач нема основано привредно друштво са сједиштем у Републици Српској,
6. изјава којом понуђач потврђује да има обавезу према својој понуди до закључивања уговора о концесији, и
7. доказ да је Студију оправданости додјеле концесије израдило привредно друштво или друго правно лице које испуњава услове за израду техничке документације из области која је предмет концесије.
   1. **Уколико понуду подноси конзорцијум докази из тачака 10.1.а), 10.2а) и 10.3. подтачке 4) и 5) се подносе за сваког члана конзорцијума.**
   2. **Сва документа која се прилажу морају бити у оригиналу или овјереној копији и не старија од 120 дана од дана објављивања позива.**
8. **Рок за достављање понуда**

Рок за достављање понуда је 60 дана од дана објављивања јавног позива у „Службеном гласнику Републике Српске“.

1. **Начин достављања понуде и адреса**

Понуде се достављају лично или препоручено путем поште у запечаћеној коверти са назнаком ***„Понуда на јавни позив за додјелу концесије за изградњу, коришћење и одржавање одморишта Лужани са пратећим садржајем и бензинским станицама на аутопуту Градишка – Бања Лука – НЕ ОТВАРАТИ“***, на адресу:

**МИНИСТАРСТВО САОБРАЋАЈА И ВЕЗА РЕПУБЛИКЕ СРПСКЕ**

**ТРГ РЕПУБЛИКЕ СРПСКЕ 1**

**78 000 БАЊА ЛУКА**

1. **Могућност посјете локацији**

Свим лицима која су преузела Документацију за јавно надметање, прије достављања понуде, биће омогућена посјета локацији на којој ће се обављати концесиона дјелатност, уколико за то искажу интерес. Вријеме посјете локацији одредиће се у договору са представницима заинтересованих лица.

1. **Рок у коме се понуда може повући**

Повлачење понуде понуђач може извршити најкасније до истека рока за подношење понуда. Захтјев за повлачење понуде доставља се Министарству саобраћаја и веза у писаној форми. Захтјев за повлачење понуде доставља се у коверти са назнаком: ***„Повлачење понуде за учешће на јавном позиву за додјелу концесије за изградњу, коришћење и одржавање одморишта Лужани са пратећим садржајем и бензинским станицама на аутопуту Градишка – Бања Лука“***, на адресу:

**МИНИСТАРСТВО САОБРАЋАЈА И ВЕЗА РЕПУБЛИКЕ СРПСКЕ**

**ТРГ РЕПУБЛИКЕ СРПСКЕ 1**

**78 000 БАЊА ЛУКА**

1. **Обавјештење о датуму, времену и мјесту отварања понуде**

Комисија за концесије Републике Српске понуђаче ће обавијестити о датуму, времену и мјесту отварања понуда.

1. **Могућност поништења поступка додјеле концесије**

Поступак додјеле концесије може се поништити након истека рока за достављање понуда у случајевима предвиђеним чланом 24. став 1. Закона о концесијама.

1. **Вријеме и начин преузимања Документације за јавно надметање**

Право учешћа на Јавном позиву имају само лица која су откупила Документацију за јавно надметање, а коју чине:

* Јавни позив за подношење понудаза додјелу концесије за изградњу, коришћење и одржавање одморишта Лужани са пратећим садржајем и бензинским станицама на аутопуту Градишка – Бања Лука,
* Опис предмета концесије,
* Упутство понуђачима за израду понуде,
* Критеријуми за вредновање и оцјену понуда, и
* Нацрт уговора о концесији.

Заинтересовани понуђачи могу преузети Документацију за јавно надметање у просторијама Министарства саобраћаја и веза Републике Српске, сваки радни дан од 07:30 до 15:30 часова, у року од 30 дана од дана објављивања Јавног позива у „Службеном гласнику Републике Српске“, у канцеларији број 12 на деветом спрату.

Документација се може преузети уз захтјев за преузимање исте и доказ о уплати неповратне накнаде у износу од 1.000,00 КМ, која се уплаћује на жиро рачун Јавни приходи Републике Српске број: 562 – 099 – 00000556 – 87; врста прихода: 722511; сврха уплате: откуп документације за јавно надметање; организациони код: 1648001; шифра општине: 002.

1. **Идентитет подносиоца иницијативе за додјелу концесије и износ бонуса**

Иницијативу за додјелу концесије за изградњу, коришћење и одржавање обостраног одморишта Лужани на аутопуту Градишка – Бања Лука поднијело је привредно друштво „Нестро петрол“ а.д. Бања Лука.

Подносиоцу иницијативе додјељује се бонус за понуђено рјешење (технички и економско-финансијски аспект) који износи 10% од припадајућих бодова по свим критеријумима за вредновање понуда.

1. **Измјене и допуне Јавног позива**

Евентуалне измјене и допуне Јавног позива објавиће се на исти начин на који се објављује и основни текст Јавног позива, а рок за достављање понуда продужиће се за вријеме које је протекло од дана објављивања основног текста Јавног позива до дана објављивања његове измјене и допуне у „Службеном гласнику Републике Српске“.

1. **Објављивање Јавног позива**

Овај Јавни позив објавиће се у једним дневним новинама, у „Службеном гласнику Републике Српске“, на интернет страници Владе Републике Српске: [www.vladars.net](http://www.vladars.net), на страници Министарства саобраћаја и веза Републике Српске у секцији Јавне набавке и на интернет страници Комисије за концесије Републике Српске: [www.koncesije-rs.org](http://www.koncesije-rs.org).

Неблаговремене, непотпуне као и понуде поднесене од стране неовлашћеног лица, неће се узети у разматрање.

1. **Лица задужено за давање информација**

* Андреа Бановић, 051/339-393.

Број: 13.01/345-487/14 **М И Н И С Т А Р**

Датум: 31.08.2015. године

**Неђо Трнинић**